
Eksperta Seppo Ekelunda atzinums par SIA "K2 Ventum" IVN ziņojumā ietvertās migrējošo putnu izpētes izvērtējumu
Biedrība PIEKRASTE RĪTDIENAI ar šo iesniedz Zviedrijas vides konsultanta un putnu migrācijas eksperta Seppo Ekelund sagatavoto atzinumu par 2024. gada 8. janvāra ekspertu ornitologu Kārļa Millera, Dāvja Ūlanda un Mārtiņa Zilgalvja atzinumu saistībā ar SIA "K2 Ventum" (turpmāk – K2 Ventum) vēja elektrostaciju potenciālo ietekmi uz saimnieciskās darbības teritorijā un tās apkārtnē iespējami ligzdojošajām un migrējošajām īpaši aizsargājamām putnu sugām.
Eksperts Seppo Ekelund kopš 1984. gada veic ornitoloģiskās inventarizācijas, putnu monitoringu un vides izvērtējumus, bet kopš 2000. gada ir piedalījies daudzu sauszemes un jūras vēja parku projektu ornitoloģiskajā izpētē un ietekmes uz putniem izvērtēšanā Zviedrijā, Latvijā, Igaunijā un citviet Baltijas jūras reģionā. Viņa profesionālā darbība ietver ligzdojošo un migrējošo putnu izpēti, migrācijas monitoringu, aizsargājamo putnu sugu izvērtēšanu un atzinumu sagatavošanu vēja enerģijas projektu vajadzībām. Ievērojama daļa no šiem darbiem veikta pēc vēja enerģijas projektu attīstītāju pasūtījuma, sagatavojot ornitoloģiskos pētījumus un ietekmes izvērtējumus vēja enerģijas projektiem. Minētā profesionālā pieredze apliecina eksperta ilggadēju praktisku kompetenci tieši vēja enerģijas projektu ietekmes uz putniem novērtēšanā.
Atzinumam pievienots arī Seppo Ekelunda profesionālās darbības apraksts (CV), kas apliecina viņa vairāk nekā četrdesmit gadu pieredzi ornitoloģiskajā izpētē un vēja enerģijas projektu ietekmes uz putniem izvērtēšanā, lai ministrija varētu pārliecināties par eksperta profesionālo kvalifikāciju un pieredzi. 
Eksperts secina, ka SIA K2 Ventum ornitologu atzinumā ietvertā migrējošo putnu izpēte nav pietiekama, jo tajā sniegta ļoti ierobežota informācija par migrējošajiem putniem. Lai arī eksperts Kārlis Millers norāda, ka migrācijas novērojumi veikti Papes, Kolkas un Pāvilostas apkārtnē vairāk nekā 15 gadu garumā, atzinumā nav ietverti konkrēti novērojumu rezultāti, dati par reģistrēto putnu skaitu, novērojumu vietām, laiku un izmantoto metodoloģiju. Līdz ar to nav iespējams neatkarīgi izvērtēt K2 Ventum ornitologu atzinuma kvalitāti un izdarīto secinājumu pamatotību. 
Atzinumā norādīts, ka Latvijas rietumu piekraste ir viena no nozīmīgākajām migrējošo putnu pārlidojumu teritorijām Baltijas jūras reģionā. To apliecina arī Latvijas Gaisa satiksmes Aeronavigācijas informācijas dienesta publicētā putnu migrācijas maršrutu karte[footnoteRef:1] un informācija, ka migrācijas laikā Latvijas rietumu daļu un Baltijas jūras piekrastes konkrēto reģionu pārlido vairāk par 150 miljoni putnu, savukārt aptuveni 50 miljoni putnu šķērso Latvijas kontinentālo teritoriju.[footnoteRef:2] Vienlaikus IVN dokumentācijā nav pietiekami izvērtēts, kāda daļa šo migrējošo putnu šķērso tieši plānotā vēja parka teritoriju, kādi ir to lidojuma augstumi, virzieni un migrācijas intensitāte, lai objektīvi novērtētu iespējamo sadursmju risku ar plānotajām vēja turbīnām. [1:  https://ais.lgs.lv/aixm_eaip/2021-11-04-AIRAC/graphics/eAIP/478_ENR_5.6_Bird_Migration_Routes.pdf]  [2:  https://ais.lgs.lv/aixm_eaip/2021-11-04-AIRAC/html/eAIP/EV-ENR-5.6-en-GB.html] 

Eksperts papildus secina, ka, izmantojot literatūrā un praksē pielietotas sadursmju riska aplēses, plānoto 55 vēja turbīnu darbība varētu izraisīt simtiem vai pat tūkstošiem putnu bojāeju gadā. Pēc eksperta aplēsēm nelabvēlīgākajā scenārijā bojā gājušo putnu skaits varētu sasniegt aptuveni 3300 putnus gadā. Šīs aplēses vēl vairāk uzsver nepieciešamību pirms lēmuma pieņemšanas nodrošināt pilnvērtīgu, zinātniski pamatotu migrējošo putnu izpēti.
Atzinumā īpaši uzsvērts, ka esošā informācija nav pietiekama, lai izdarītu zinātniski pamatotus secinājumus par plānotās ieceres ietekmi uz migrējošajiem putniem. Tādēļ rekomendēts pirms turpmākas projekta virzības veikt vismaz vienu mēnesi ilgu monitoringu rudens migrācijas laikā un vienu mēnesi ilgu monitoringu pavasara migrācijas laikā, sistemātiski reģistrējot putnu sugas, skaitu, lidojuma augstumu, virzienu un migrācijas intensitāti. 
Kritiski izvērtēta arī IVN paredzēto ietekmes mazināšanas pasākumu pietiekamība. Norādīts, ka radaru un kameru sistēmu efektivitāte attiecībā uz migrējošo putnu bariem nav pietiekami pierādīta un tādēļ šie pasākumi paši par sevi nevar aizstāt pilnvērtīgu migrējošo putnu izpēti. 
Biedrības ieskatā pievienotais atzinums būtiski papildina IVN lietas materiālus un rada pamatotas šaubas par IVN ziņojumā ietvertās migrējošo putnu izpētes pietiekamību. Līdz ar to nav pietiekama zinātniska pamata secinājumam, ka plānotā darbība neradīs būtisku nelabvēlīgu ietekmi uz migrējošajiem putniem un citām īpaši aizsargājamām putnu sugām.
Šādos apstākļos, ievērojot piesardzības principu, biedrības ieskatā nav tiesiska pamata turpināt K2 Ventum projekta virzību, iekams nav nodrošināta pietiekama, pārbaudāma un zinātniski pamatota plānotās darbības ietekmes uz migrējošajiem putniem izvērtēšana. 
Vienlaikus uzsveram, ka šī vēstule un tai pievienotais atzinums papildina biedrības iepriekš iesniegtos iebildumus un nav uzskatāmi par atteikšanos no citiem līdz šim paustajiem faktiskajiem un tiesiskajiem argumentiem attiecībā uz K2 Ventum ieceri.
Ņemot vērā minēto, lūdzam pievienot iesniegto atzinumu IVN lietas materiāliem un izvērtēt tajā ietvertos secinājumus, lemjot par turpmāko K2 Ventum IVN procedūras virzību.
Pielikumā:
1. Seppo Ekelunda atzinuma tulkojums latviešu valodā; 
2. Seppo Ekelunda atzinuma apliecināta kopija angļu valodā;
3. Dokuments, kas apliecina eksperta Seppo Ekelunda profesionālo kvalifikāciju un pieredzi (CV).

